Päivittäistavarakaupan toimitusjohtajan Kari Luodon mukaan kyseessä on marginaalinen tuoteryhmä.

Päivittäistavarakaupan toimitusjohtaja Kari Luoto ihmettelee niin sanotuista limuviinoista käytyä keskustelua.

Luoto muistuttaa, että käymisteitse valmistettuja juomasekoituksia saa kaupoista jo nyt, mutta sanoo, että niiden osuus kaupan alkoholimyyntilitroista on vain 0,1 prosenttia.

Päivittäistavarakaupan toimitusjohtajan Kari Luodon mukaan alkoholin haittoja koskevassa keskustelussa ei ole juurikaan kuultu vähittäiskaupan asiantuntijoita. OLLI WARIS

Kuvassa Bacardi Breezer, jota voidaan myydä kaupassa tällä hetkellä käymisteitse valmistettuna. CHRIS LOBINA/REX/ALL OVER PRESS

Useat kansanedustajat osoittivat eduskunnan alkoholilain uudistusta koskeneessa lähetekeskustelussa huolensa alkoholipitoisten juomasekoitusten eli niin sanottujen limuviinojen saapumisesta kauppojen hyllyille.

- Suurimmassa riskiryhmässä ovat keski-ikäiset miehet, ja limuviinojen — pinkin värisine etiketteineen — tuominen ruokakauppoihin ja kioskeihin on taas iso houkutus nuorille naisille, Veronica Rehn-Kivi (r) sanoi.

Mika Niikko (ps) epäili, että limuviinojen myötä kauppoihin voivat tulla alkoholipitoiset jäätelöt.

Ehkäisevä päihdetyö EHYT ry on arvellut, että kauppojen hyllyille tulisi nesteeseen tai ruokaan sekoitettavia alkoholipulvereita. Myös taloustieteen emeritusprofessori Sixten Korkman on ilmaissut huolensa limuviinoista.

Päivittäistavarakaupan toimitusjohtaja Kari Luoto moitti torstaina limuviinakeskustelua tarkoitushakuiseksi ja lisäsi, että käymisteitse valmistettuja juomasekoituksia saa kaupoista jo nyt.

- Kyseessä on marginaalinen tuoteryhmä. Itse asiassa Alko ei edes tilastoi sitä erikseen. Kaupoissa on myytävänä esimerkiksi margaritoja ja pina coladaa, ja niiden osuus kaupan alkoholimyyntilitroista on 0,1 prosenttia. Alkon myynnistä ne ovat tietojemme mukaan 0,3 prosenttia, Luoto mainitsi.

Emme usko niiden isoon rooliin

Hallituksen esitys pitää sisällään niin sanotun valmistustapaneutraliteetin, mikä tarkoittaa sitä, että jatkossa kaupoissa saisi myydä tislaamalla valmistettuja juomasekoituksia.

- Suoraan sanoen erilaisiin limuihin lorautettaisiin pirtua, alkoholiuudistuksen näkyvimpiin vastustajiin kuuluva Pekka Puska (kesk) on kuvaillut.

Luoto uskoo, ettei kaupan toimijoilla olisi kiinnostusta harjoittaa nuoriin vetoavaa mielikuvamarkkinointia marginaalisen tuoteryhmän osalta.

- Emme voi sopia yhteistä käytäntöä, mutta jäsenyritysten toimitusjohtajat ovat sanoneet, että he eivät ole aikaisemminkaan kampanjoineet 0,1 prosentin tuotteilla. Breezereiden sun muiden käyttö on suurempaa ravintoloissa.

Keskon tavarakaupan johtaja Ari Akseli arvioi, että käymisteitse valmistettujen juomasekoitusten osuus alkoholimyynnistä on alle prosentin luokkaa.

- Emme usko niiden isoon rooliin, kyse on lähinnä palvelulähtökohdasta. Sellaisissa paikoissa, joissa ei ole Alkoa lähellä, niiden osuus myynnistä voisi olla vähän korkeampi - esimerkiksi pohjoisessa, laskettelukeskuksen yhteydessä sijaitsevassa kaupassa.

Akseli tosin uskoo, että monien juomien maku paranee, jos ne voitaisiin valmistaa tislaamalla. Myös Luoto sanoo " lonkeron ystävän tietävän, että ginipohjaisessa ja käymispohjaisessa juomassa on pieni makuero " .